Castel dla Venerìa

miniatura
Ël palass real dla Venerìa a l'é un-a dle residense dij Savòja, dedicà dzortut a la cassa. Ël palass as treuva a La Venerìa, ch’a resto ant la sità metropolitan-a 'd Turin, Piemont.

Ël prim proget dël palass a l'era ëd Medeo 'd Castlamont, për vorèj ëd Carl Emanuel II: ij travaj a son ëstàit anandià dël 1659 e finì apopré dël 1675.
A la mòrt ëd Castlamont, a na pija 'l pòst Michelàngel Garove, che dal 1699 a travaja a na revision ëd le struture, danegià ant ël 1693 dai tropié ëd Catinat.
As devo a Filippo Juvarra, ciamà apress la mòrt ëd Garove tanme prim architet da Vitòrio Medeo II, la sistemassion a sud-est dij setor ëd servissi, la costrussion ëd la capela 'd Sant Ubert, ël compless ëd la sitronera e dla scudarìa granda.
Partì ch'a l'é Juvarra a la cort dë Spagna, dal 1739 a l'é Benedèt Alfieri ch'as angagia ant j'euvre ëd completament ëd le struture con ëd travaj ch'a durëran findi al 1767.
Prima dl'advent ëd la rivolussion fransèisa a l'han ancor travajà a la Venerìa j'architet Giusèp Batista Piacenza e Carlo Randoni.

Apress a ancamin-o dij temp ëd decadensa për la Venerìa e sò patrimòni a ven rassià e a dròca an ruin-a.
Dòp dla restaurassion, dël 1818 a dventa sede dla Scòla ëd veterinaria e dël 1823 dla Scòla real d'equitassion.

Dal 1961 as son andandiasse ij travaj ëd restaurassion.

Categorìa:Castej dël Piemont
Categorìa:La Venerìa